PRO CULTURA: átadták Újbuda kulturális elismeréseit

A magyar kultúra napja alkalmából adták át Újbuda legrangosabb kulturális elismerését, a Pro Cultura díjakat a B32 Galéria és Kultúrtérben. A magyar kultúrát 1989 óta ünneplik január 22-én, mert Kölcsey Ferenc ezen a napon fejezte be a Himnuszt 1823-ban, ez egyben Cseh Tamás zenész, dalszerző születésnapja is; a kerület díszpolgáráról szintén megemlékeztek az eseményen. Dr. László Imre polgármester köszöntő beszédében hangsúlyozta, napjaink viharos közéletében háttérbe szorul a kultúra, pedig a zene, a művészetek örömöt, nyugalmat, inspirációt, lelki-szellemi táplálékot nyújtanak.

Az idei Pro Cultura díjat először Somogyi Hajnalka kurátor, művészettörténész, az OFF-Biennále Budapest alapítója vehette át; huszonévesen már a Trafó Galériát vezette, azóta meghatározó alakja a kortárs művészeti életnek. Elismerésben részesült Bálint Rezső, a Weiner Leó Katolikus Zeneiskola és Zeneművészeti Szakgimnázium harsona- és kamarazene-tanára is. A zenész a Chameleon Jazz Band alapítója és a Weiner Brass rézfúvós együttes vezetője, rendszeres résztvevője hazai és külföldi jazzfesztiváloknak.

Az eseményen bejelentették: a II. kerületből Újbudára költözik a Menő – Nők a kultúráért kezdeményezés. A Jurányi Ház alapítója, Rozgonyi-Kulcsár Viktória úgy fogalmazott, az általa megálmodott projekt célja bemutatni, mire képes egy csapat rátermett nő: alkotók, vállalkozók, művészek, kurátorok, galériavezetők és kulturális szakemberek közösséget alkotva formálják, inspirálják a városi kulturális élet ritmusát, egyúttal összekötik a helyi szereplőket. A program eddig olyan neveket nyert meg magának, mint Winkler Nóra műsorvezető vagy Pálmai Anna színésznő. – A nőkben és kultúrában az közös, hogy egyikük sincs annyira előtérben, mint amennyire kellene – mondta Őrsi Gergely, a II. kerület polgármestere. Megjegyezte, az önkormányzatnak érdemes együttműködnie a kultúraszervező nőkkel, majd szimbolikusan átadta Újbuda polgármesterének a Menő stafétabotját. Az ünnepségen Kollár-Klemencz László, énekes-dalszerző adott zenés műsort.