Díjakkal is ünnepelték a zeneház születésnapját

Táncházakkal és koncertekkel köszöntötték az intézmény 30. születésnapját a Fonó Budai Zeneházban, ahol ez alkalomból ikonikus művészeket is díjaztak.

Harminc éve nyitotta meg kapuit a Fonó Budai Zeneház, amit a FONÓ30 sorozattal ünnepelt meg az intézmény. A szeptember 10–13. között megrendezett jubileumi események részeként adták át szeptember 11-én öt kategóriában a Fonó-díjakat is, amelyekről egyrészt egy szakmai zsűri, másrészt a közönség szavazatai döntöttek.

A népzenei jelöltek között a Horsa banda, a Fonó világzenei kategóriában a Cimbaliband, a Fonó jazz kategóriában pedig Tóth Viktor bizonyult a legnépszerűbbnek. A Fonó felfedezettje a BashElán lett, legkedveltebb táncháza pedig a Kamasz táncház. Fonó-életműdíjjal ismerték el Borbély Mihály klarinétos, szaxofonos tevékenységét; a művész mind a jazz, mind a nép- és világzene területén páratlan alkotói munkásságot mondhat magáénak.

– Az ünnepi sorozat egyszerre idézi fel az elmúlt harminc esztendő egy-egy emlékezetes pillanatát, és vetíti előre a következő évadot – fogalmaztak a szervezők. Az ünnepségen részt vett Karácsony Gergely főpolgármester, aki köszöntőjében kiemelte: a sokszínűség arról is szól, hogy kulturális örökségünket, ezen belül zenei értékeinket megőrizzük és ápoljuk.